I denne uge mødes golfstjerner fra hele verden i Gatten, hvor golfturneringen Made in Himmerland bliver spillet fra torsdag til søndag. Det sker under strenge coronarestriktioner.

Poderne står klar ved Himmerland Golf, der de næste dage danner ramme om Danmarks største golfturnering, Made in Himmerland. De tester alle spillere og medarbejdere, ligesom alle får målt temperatur og bliver bedt om at svare på et uddybende spørgeskema. Golfturneringen har tidligere gået under navnet Made in Denmark, men skiftede navn i december til det mere lokale Made in Himmerland. Det er ikke kun navnet, der er nyt i år. Det samme er omstændighederne omkring turneringen. Normalt vil der være omkring 70.000 tilskuere til de fire dages turnering, men i år er der kun adgang for sponsorer og sponsorgæster. Det betyder, at der kun må være 2000 gæster i området, og det er med spillere og medarbejdere. -	Interaktionen med tilskuerne betyder meget. Der bliver normalt klappet og hujet, og når det lige pludselig bare er os, der spiller, uden der er nogen, der kigger på, så bliver det selvfølgelig lidt mere fladt. Så vi savner stemningen og det at se, at der er tusindvis af mennesker derude, der har en god oplevelse, siger den nordjyske golfspiller, Søren Kjeldsen. Selvom turen rundt på banen i år bliver uden tilråb og klapsalver fra publikum, så er der ingen tvivl om, at Søren Kjeldsen glæder sig til igen at spille på banen i Himmerland. - Jeg glæder mig rigtig meget, og det har jeg gjort alle årene. For os danskere er det et kæmpe højdepunkt, og vi er glade for, at vi har en turnering her i Danmark, siger han. Aflyst sidste år Made in Himmerland er blevet spillet hvert år siden 2014, bortset fra sidste år, hvor turneringen måtte aflyses på grund af coronasituationen. Det er heldigvis ikke tilfældet i år, men det har været en rutsjebanetur for Made In Himmerlands promoter, Flemming Astrup: -	Det har på mange måder været udfordrende, for der er meget, man skal sætte gang i, og vi har både skullet booke og afbestille mad og hoteller af flere omgange. Det er klart, at vi mangler indtægterne fra publikum, og det er alligevel nogle millioner, men vi har gjort alt, hvad vi kan for, at dem, der kommer her, får en rigtig fed oplevelse, siger han. Deltagerne til golfturneringen kommer fra hele verden, men der er enkelte nationer, hvor spillerne ikke har fået lov at rejse til Danmark på grund af frygt for særlige coronamutationer. Det gælder blandt andet Indien og Sydafrika, hvor særligt sidstnævnte normalt bidrager med mange deltagere. -	Vi har haft et stort problem med dem, der har fast bopæl i Indien og Sydafrika. Det er superærgerligt. Der er enkelte sydafrikanere, der er med, fordi de har bopæl i London, men de andre er ikke med, og det er vi rigtig kede af, for vi ved, at de gerne ville være med, siger Flemming Astrup.  Folkefest uden publikum For golfentusiaster bliver det muligt at følge med i turneringen hjemmefra. Golfturneringen sendes på Viaplay og TV3 Sport, og Jyske Bank TV livestreamer fra det ikoniske hul 16. Det kan ses via linket her . -	Vi dækker hul 16 derude fra start til mål, 40 timer i alt. Så vi skal nok skabe noget for dem, der sidder derhjemme, men det bliver selvfølgelig anderledes i år end normalt, siger promoter for Made In Himmerland, Flemming Astrup. Golfturneringen Made In Himmerland begynder onsdag den 27. maj og slutter søndag den 30. maj.